
A motoros tanulást meghatározó agyi hálózatok hálózat alapú fMRI vizsgálata

Kulcsszavak: feladatfüggő fMRI; motoros tanulás; hálózatanalízis
Bevezetés: Különböző fiziológiai vizsgálatok több agyterületet azonosítottak, amik a motoros
tanulás egyes formáiban szerepet játszanak. Jelen funkcionális MRI vizsgálatunkban egy
multivariáns analízis módszerrel az egymástól távollévő agyterületek motoros tanulás során
mutatott dinamikus interakciójának a vizsgálatát tűztük ki célul.

Módszerek: Hat egészséges, jobb kezes alanynál izotoniás mintázat-követő vizuo-motoros
tanulás paradigma alatt felvett BOLD fMRI adatot rögzítettünk egy 3T MR készüléken. A
feladat során az alanyoknak egy képernyőn megjelenő szinuszoidalisan váltakozó magasságú
oszlop mozgását kellett egy ballon nyomásával-elengedésével követniük. A kifejtett erőről
folyamatos visszajelzést kaptak egy másik oszlop magasságának formájában. Egymást követő
30s-os blokkokban egy nehéz és egy könnyű szekvenciát tanultak az alanyok 10-10 blokkon
keresztül.

Előfeldolgozás után (mozgás korrekció, térbeli és időbeli szűrés, non-lineáris regisztráció) az
fMRI adatokat tensor független komponens analízissel (TICA) bontottuk 30 komponensre. A
TICA egy tri-linearis faktorizációval statisztikailag független tér, idő és alany komponensekre
bontja az adatot. Az egyes komponensek (hálózatok) alanyonkénti expresszióját a követési-
hiba csökkenésével korreláltattuk, hogy a tanulást legjobban meghatározó hálózatot
megtaláljuk.

Eredmények: A 30 komponens között azonosítható volt primer motoros kérget, a
premotoros és supplementer motoros területeket, valamint a primer és secunder vizuális
területeket tartalmazó vizuo-motoros hálózat. Ennek az aktivitás a mindkét kondícióban
fokozatosan csökkent a tanulás során. A könnyebb feladatban elért pontszám összefüggést
mutatott a jobb oldali frontoparietális figyelmi hálózat aktivitásával.

Következtetés: Eredményeink alapján a tanulás hatékonyságát elsősorban nem a vizuo-
motoros hálózatban lévő agyterületek aktivitása határozza meg, hanem a figyelmi hálózat
működése.



